Samarqandda ijara olingan yerni 9 kishiga salkam 50 ming dollarga sotgan shaxs aniqlandi

Samarqand viloyatining Toyloq tumanida fermer xo‘jaligining yer maydonini sotib yuborgan shaxs aniqlandi, deb xabar beradi Bosh prokuratura huzuridagi departament.
Ma’lum qilinishicha departamentning Toyloq tuman bo‘limi tomonidan tergovga qadar tekshiruv o‘tkazilgan. Tekshiruv davomida fuqaro A.Y. fermer xo‘jaligi nomiga uzoq muddatga ijara shartnomasi asosida ajratilgan 4,9 gektar yer maydonini 9 nafar fuqaroga uy-joy qurish uchun jami 49,8 ming dollarga sotib, ushbu pullarni o‘zining shaxsiy ehtiyojlari uchun ishlatib yuborgani aniqlangan.
Mazkur holat yuzasidan Jinoyat kodeksining 168-moddasi (firibgarlik) bilan jinoyat ishi qo‘zg‘atilib, tergov harakatlari o‘tkazilmoqda.
Avvalroq Namanganda o‘zgaga tegishli bog‘dan 4 sotix yerni ajratib berish uchun tanishidan 6 ming dollar olgan shaxs ushlangani, Toshkent viloyatida prezidentning maxsus farmoni bilan ajratilgan yerni 800 ming dollarga sotishga uringan shaxslar qo‘lga olingani to‘g‘risida xabar berilgandi.